|  |  |
| --- | --- |
| Erb 1,5x2cm 100 dpi | MESTO Nové Mesto nad Váhom  Mestský úrad – oddelenie školstva, mládeže a telesnej kultúry |

Č. 11279/2021-2 Nové Mesto nad Váhom 31.3.2021

OZNÁMENIE

**o zápise žiakov do 1. ročníka základnej školy na školský rok 2021/2022**

Zápis žiakov do 1. ročníka základnej školy na školský rok 2021/2022

sa uskutoční **podľa § 3 všeobecne záväzného nariadenia mesta Nové Mesto nad Váhom č. 6/2010**

**a na základe opatrení príslušného orgánu v mimoriadnej situácii**

**vo všetkých školách zriadených mestom jednotne**

**v dňoch 7. až 9. apríla 2021**

**Všeobecné podmienky zápisu dieťaťa na plnenie povinnej školskej dochádzky** (PŠD):

1. Podmienky zápisu upravuje § 19 a 20 zákona NR SR č. 245/2008 Z.z. o výchove a vzdelávaní.
2. Na plnenie PŠD sú zákonní zástupcovia povinní prihlásiť deti, ktoré k 31.8.2021dovŕšia **vek 6 rokov.**
3. **Ak dieťa** k 31.8.2021 dovŕši šiesty rok veku**,** ale **nedosiahne školskú spôsobilosť,** jeho **zákonný zástupca ho prihlási na plnenie PŠD** (zápis) **v základnej škole,** avšak:
4. dieťa môže byť prijaté do nultého ročníka ZŠ, ak pochádza zo sociálne znevýhodneného prostredia. Zákonný zástupca v tomto prípade predloží k žiadosti o prijatie aj odporúčanie zariadenia výchovného poradenstva a prevencie, odporúčanie všeobecného lekára pre deti a dorast a informovaný súhlas s prijatím do nultého ročníka
5. dieťa môže pokračovať vo vzdelávaní v materskej škole, pričom jeho zákonný zástupca postupuje nasledovne:

* **ak dieťa** v šk. roku 2020/21 **navštevuje materskú školu**, zákonný zástupca požiada riaditeľku materskej školy o pokračovanie vzdelávania v materskej škole v šk. roku 2021/22 a k žiadosti priloží písomný súhlas príslušného zariadenia výchovného poradenstva a prevencie, písomný súhlas všeobecného lekára pre deti a dorast a informovaný súhlas s pokračovaním vzdelávania v MŠ. O podaní žiadosti informuje riaditeľa základnej školy v príslušnom školskom obvode.
* **ak dieťa** v šk. roku 2020/21 **nenavštevuje MŠ**, zákonný zástupca požiada riaditeľku materskej školy o prijatie dieťaťa do materskej školy na šk. rok 2021/22. O podaní žiadosti informuje riaditeľa základnej školy v príslušnom školskom obvode.

1. Zákonní zástupcovia dieťaťa so špeciálnymi výchovno-vzdelávacími potrebami predložia k prihláške na zápis aj písomné vyjadrenie zariadenia výchovného poradenstva a prevencie vydané na základe diagnostického vyšetrenia dieťaťa.
2. Základná škola vyžaduje pri zápise údaje podľa § 20 ods. 4 zákona č. 245/2008:

* meno a priezvisko dieťaťa, jeho dátum a miesto narodenia, adresu trvalého pobytu\*, rodné číslo, štátnu príslušnosť, národnosť
* meno, priezvisko a adresu trvalého pobytu\* zákonných zástupcov dieťaťa

*\*Pozn.: Ak sa dieťa alebo zákonný zástupca nezdržiava na adrese trvalého pobytu, uvedie sa*

*miesto, kde sa obvykle zdržiava*

**Organizácia zápisu dieťaťa v roku 2021:**

Z dôvodu obmedzenia prevádzky škôl a aktuálnych opatrení príslušných orgánov vyhlásených v mimoriadnej situácii, v núdzovom stave alebo výnimočnom stave sa zápis detí do 1. ročníka ZŠ vykoná **bez osobnej prítomnosti detí** tak, že zákonný zástupca dieťaťa poskytne škole údaje potrebné na zápis dieťaťa v prihláške na plnenie povinnej školskej dochádzky **v termíne** **7. až 9. apríla 2021** jedným zo spôsobov:

1. Vyplní**online formulár** - elektronickú prihlášku na webovom sídle školy, ak ju škola má sprístupnenú, a následne podpísanú prihlášku doručí škole dodatočne v termíne a spôsobom podľa oznámenia školy.
2. Prihlášku (vzor zverejnený na webovom sídle školy) vyplní a doručí škole **elektronickou poštou** na e-mailovú adresu školy, originál podpísanej prihlášky doručí škole dodatočne v termíne a spôsobom podľa zverejnených pokynov školy.
3. Prihlášku (vzor zverejnený na webovom sídle školy) podá **formou elektronického dokumentu**, ktorý je autorizovaný kvalifikovaným elektronickým podpisom.
4. Ak zákonní zástupcovia detí nevykonajú zápis elektronicky spôsobom podľa bodu a) až c) a protiepidemiologické opatrenia príslušných orgánov to umožnia, postupujú nasledovne:
5. v škole si vyzdvihnú formulár prihlášky a vyplnia ju podľa predlohy
6. vyplnenú a podpísanú prihlášku odovzdajú v termíne zápisu, t. j. v dňoch 7. až 9. apríla 2021 do poštovej schránky na budove školy alebo ju v tomto termíne zašlú škole poštou. Základná škola môže preberať prihlášky aj osobne povereným zamestnancom v čase zverejnenom na budove školy a na svojom webovom sídle, ak vykoná príslušné protiepidemiologické opatrenia proti šíreniu koronavírusu.

Ak dieťa k 31.8.2021 dovŕši šiesty rok veku, ale nedosiahne školskú spôsobilosť, zákonný zástupca dieťaťa, základná škola a materská škola postupujú podľa všeobecných popdmienok zápisu uvedených v tomto oznámení v bode 3 písmeno a) alebo b).

Rozhodnutie o prijatí dieťaťa do školy vydá riaditeľ školy podľa zákona č. 245/2008 do 15. júna 2021. Na rozhodovanie o prijatí do školy sa vzťahuje zákon č. 71/1967 o správnom konaní.

Zákonní zástupcovia dieťaťa majú rovnaké právo rozhodovať o výbere školy pre svoje dieťa. Ak nedôjde k zhode zákonných zástupcov dieťaťa pri výbere školy, rozhodne súd.